Seun (14) enigste van gesin wat brand oorleef | Maroela Media
'n Brand wat Vrydag in 'n woonstelgebou in Joe Slovo Park in Milnerton gewoed het, het 'n gesin uitgewis en een seun wees gelaat.
Jermaine Carelse, woordvoerder van die Stad Kaapstad se brandweer- en reddingsdienste, het aan Maroela Media gesê dat brandbestryders Vrydag teen 01:16 'n noodoproep ontvang het dat daar rook uit 'n woonstelgebou borrel.
Volgens Carelse was die brand in 'n woonstel op die grondvloer van 'n woonstelblok in Nqabe-straat. Hy sê dat die brandbestryders deur omstanders ingelig is dat daar steeds mense in die woonstel was.
Lede van die gemeenskap het vroeër reeds probeer om die familie uit die woonstel te red, maar kon nie daarin slaag nie as gevolg van rook en die vlamme wat reeds te groot was.
Die vuur is geblus en 'n soek-en-reddingspan is by die woonstel ingestuur. Daar het die span op die lyke van twee volwassenes, asook twee minderjariges en 'n baba afgekom. "Die ma het steeds haar baba in haar arms gehad toe sy gevind is," sê Carelse.
Die 14-jarige seun is ook in die woonstel aangetref, met verskeie brandwonde oor sy lyf en aan sy kop. Carelse sê paramedici het na die seun op die toneel omgesien en hy is per ambulans hospitaal toe vervoer. "Die toneel word tans deur die polisie ondersoek," sê hy.
In 'n verklaring het die polisie gesê hulle ondersoek nog die oorsaak van die brand.
Ai dis vreeslik die tyd van die jaar… Soveel sterftes. Dink aan die seun wat nou wees gelaat is.
Sterkte aan die seun. Mense weet nie hoe pynlik brand is nie. Dit is onbeskryflik. En dan nog sy familie.
Baie tragies. Die mees lydende manier om te sterf. Dis erg.
Wonder maar net of die weeskind nie die brand begin het nie. Dalk per ongeluk dalk per moedswillg.
Siestog, so tragies. Kan net hoor hoe die baba moes geskree het en die mamma wat haar vasgehou het, ag jinne die arme kind wat oorgebly het, wat dit beleef het. Baie sterkte aan hom wat daarmee moet saamleef, mag die res in vrede rus en innige simpatie aan die familie